b'\n_START_ARTICLE_\nEdvard Bene\xc5\xa1\n_START_SECTION_\nFormarea profesional\xc4\x83\n_START_PARAGRAPH_\nEdvard Bene\xc5\xa1 s-a n\xc4\x83scut \xc3\xaentr-o familie de \xc8\x9b\xc4\x83rani din or\xc4\x83\xc8\x99elul Ko\xc5\xbelany (\xc3\xaen provincia Boemia a Austro-Ungariei) la 28 mai 1884. Fratele s\xc4\x83u era politicianul cehoslovac Vojta Bene\xc5\xa1. Nepotul s\xc4\x83u Bohu\xc5\xa1 Bene\xc5\xa1, diplomat \xc8\x99i fiu al fratelui s\xc4\x83u, V\xc3\xa1clav, a fost tat\xc4\x83l lui Emilie Benes Brzezinski \xc8\x99i V\xc3\xa1clav E. Bene\xc5\xa1, un matematician ceh-american._NEWLINE_Bene\xc5\xa1 a petrecut o mare parte din tinere\xc8\x9bea sa \xc3\xaen districtul Vinohrady al Prag\xc4\x83i, unde a urmat \xc8\x99coala secundar\xc4\x83 \xc3\xaen perioada 1896-1904. \xc3\x8en acest timp el a jucat fotbal la clubul Slavia Praga. Dup\xc4\x83 ce a urmat studii la Facultatea de Filosofie de la Universitatea Carolin\xc4\x83 din Praga, el a plecat la Paris \xc8\x99i \xc8\x99i-a continuat studiile la Sorbona \xc8\x99i la \xc8\x98coala de Studii Politice (\xc3\x89cole Libre des Sciences Politiques). A absolvit la Dijon, unde a ob\xc8\x9binut doctoratul \xc3\xaen drept \xc3\xaen 1908. Apoi, el a predat timp de trei ani la Academia de Comer\xc8\x9b din Praga \xc8\x99i dup\xc4\x83 ob\xc8\x9binerea titlului de doctor habilitat \xc3\xaen domeniul filosofiei, \xc3\xaen 1912, a devenit profesor de sociologie la Universitatea Carolin\xc4\x83. El a fost, de asemenea, implicat \xc3\xaen activitatea de cercet\xc4\x83\xc8\x99ie.\n_START_SECTION_\nPrimul exil\n_START_PARAGRAPH_\n\xc3\x8en timpul Primului R\xc4\x83zboi Mondial, Bene\xc5\xa1 a fost unul dintre cei mai importan\xc8\x9bi organizatori ai mi\xc8\x99c\xc4\x83rii politice din str\xc4\x83in\xc4\x83tate care milita pentru independen\xc8\x9ba Cehoslovaciei. El a organizat o mi\xc8\x99care de rezisten\xc8\x9b\xc4\x83 secret\xc4\x83 antiaustriac\xc4\x83 \xc8\x99i pro independen\xc8\x9ba ceh\xc4\x83 numit \xe2\x80\x9eMaffia\xe2\x80\x9d. \xc3\x8en septembrie 1915, a plecat \xc3\xaen exil la Paris \xc8\x99i a depus eforturi diplomatice complexe pentru a ob\xc8\x9bine recunoa\xc8\x99terea de c\xc4\x83tre Fran\xc8\x9ba \xc8\x99i Marea Britanie a mi\xc8\x99c\xc4\x83rii de independen\xc8\x9b\xc4\x83 a Cehoslovaciei. \xc3\x8en perioada 1916-1918 a fost secretar al Consiliului Na\xc8\x9bional Cehoslovac de la Paris \xc8\x99i ministru de interne \xc8\x99i de externe \xc3\xaen guvernul cehoslovac provizoriu._NEWLINE_\xc3\x8en mai 1918, Bene\xc5\xa1, Tom\xc3\xa1\xc5\xa1 Garrigue Masaryk \xc8\x99i Milan Rastislav \xc5\xa0tef\xc3\xa1nik au depus eforturi pentru organizarea unei armate cehoslovace care s\xc4\x83 lupte de partea Alia\xc8\x9bilor Occidentali, au recrutat voluntari cehi \xc8\x99i slovaci capabili s\xc4\x83 mearg\xc4\x83 pe front, precum \xc8\x99i din r\xc3\xa2ndul numeroasei popula\xc8\x9bii emigrate \xc3\xaen Statele Unite ale Americii, care ajunsese s\xc4\x83 fie mai mare de 1.500.000 de persoane. For\xc8\x9ba militar\xc4\x83 a crescut la c\xc3\xa2teva zeci de mii de militari \xc8\x99i a luat parte la mai multe b\xc4\x83t\xc4\x83lii, inclusiv b\xc4\x83t\xc4\x83liile de la Zborov \xc8\x99i Bahmaci.\n_START_SECTION_\nPrimele func\xc8\x9bii \xc3\xaen politica Cehoslovaciei\n_START_PARAGRAPH_\nDin 1918 p\xc3\xa2n\xc4\x83 \xc3\xaen 1935, Bene\xc5\xa1 a fost primul \xc8\x99i cel mai longeviv ministru de externe al Cehoslovaciei, ocup\xc3\xa2nd aceast\xc4\x83 func\xc8\x9bie \xc3\xaen perioada 1918-1935 \xc3\xaen zece guverne succesive, dintre care unul a fost condus de el \xc3\xaensu\xc8\x99i \xc3\xaentre 1921 \xc8\x99i 1922. A fost membru al Parlamentului \xc3\xaen perioada 1920-1925 \xc8\x99i 1929-1935. El a reprezentat Cehoslovacia \xc3\xaen discu\xc8\x9biile pentru elaborarea Tratatului de la Versailles. A revenit pentru scurt timp \xc3\xaen lumea academic\xc4\x83 ca profesor \xc3\xaen 1921._NEWLINE_\xc3\x8entre 1923 \xc8\x99i 1927 a fost un membru al Consiliului Ligii Na\xc8\x9biunilor (\xc3\xaendeplinind \xc8\x99i func\xc8\x9bia de pre\xc8\x99edinte al comisiei \xc3\xaen perioada 1927-1928). El a fost o personalitate renumit\xc4\x83 \xc8\x99i influent\xc4\x83 la conferin\xc8\x9bele interna\xc8\x9bionale, precum cele de la Genova din 1922, de la Locarno \xc3\xaen 1925, de la Haga \xc3\xaen 1930 \xc8\x99i de la Lausanne \xc3\xaen 1932._NEWLINE_Bene\xc5\xa1 a fost membru al Partidului Social Na\xc8\x9bional Cehoslovac (ce s-a numit p\xc3\xa2n\xc4\x83 \xc3\xaen 1925 Partidul Social Cehoslovac) \xc8\x99i un militant puternic pentru unitatea cehoslovac\xc4\x83 - el nu i-a considerat pe cehi \xc8\x99i pe slovaci ca fiind etnii separate.\n_START_SECTION_\nPrimul mandat de pre\xc8\x99edinte\n_START_PARAGRAPH_\nC\xc3\xa2nd pre\xc8\x99edintele Tom\xc3\xa1\xc5\xa1 Masaryk s-a retras \xc3\xaen 1935, Bene\xc5\xa1 a fost alegerea evident\xc4\x83 ca succesor al s\xc4\x83u._NEWLINE_El s-a opus preten\xc8\x9biilor Germaniei Naziste din 1938 pentru regiunea Sudet\xc4\x83, \xc3\xaen care se vorbea limba german\xc4\x83. \xc3\x8en octombrie 1938 Italia, Fran\xc8\x9ba \xc8\x99i Marea Britanie au semnat Acordul de la M\xc3\xbcnchen, care a permis anexarea imediat\xc4\x83 \xc8\x99i ocuparea militar\xc4\x83 a Sude\xc8\x9bilor de c\xc4\x83tre Germania. Cehoslovacia nu a fost consultat\xc4\x83 cu privire la acest acord. Bene\xc5\xa1 a fost de acord doar dup\xc4\x83 ce guvernele Fran\xc8\x9bei \xc8\x99i Marii Britanii l-au informat c\xc4\x83, dac\xc4\x83 nu ar fi f\xc4\x83cut-o, nu s-a mai interesa de soarta Cehoslovaciei, adic\xc4\x83 ar renun\xc8\x9ba la alian\xc8\x9ba militar\xc4\x83 cu Cehoslovacia._NEWLINE_Bene\xc5\xa1 a fost for\xc8\x9bat s\xc4\x83 demisioneze pe 5 octombrie 1938 sub presiunea german\xc4\x83. Emil H\xc3\xa1cha a fost ales ca pre\xc8\x99edinte. \xc3\x8en martie 1939 guvernul lui H\xc3\xa1cha a fost for\xc8\x9bat s\xc4\x83 permit\xc4\x83 ocuparea de c\xc4\x83tre germani a restului teritoriului ceh. (Slovacia \xc3\xae\xc8\x99i declarase independen\xc8\x9ba sa p\xc3\xa2n\xc4\x83 atunci.)\n_START_SECTION_\nAl doilea exil\n_START_PARAGRAPH_\nLa 22 octombrie 1938 Bene\xc5\xa1 a plecat \xc3\xaen exil la Putney, Londra. \xc3\x8en octombrie 1939 el a organizat Comitetul Cehoslovac de Eliberare Na\xc8\x9bional\xc4\x83. \xc3\x8en noiembrie 1940, \xc3\xaen urma Bombard\xc4\x83rii Londrei, Bene\xc5\xa1, so\xc8\x9bia lui, nepoatele lor \xc8\x99i personajul domestic s-au mutat la m\xc4\x83n\xc4\x83stirea de la Aston Abbotts l\xc3\xa2ng\xc4\x83 Aylesbury, \xc3\xaen Buckinghamshire. Personalul de la biroul s\xc4\x83u, inclusiv secretarul Edvard T\xc3\xa1borsk\xc3\xbd \xc8\x99i \xc8\x99eful s\xc4\x83u de personal Jarom\xc3\xadr Smutn\xc3\xbd, s-au mutat \xc3\xaen vechiul conac din satul vecin Wingrave, \xc3\xaen timp ce serviciul de informa\xc8\x9bii militare a personalului condus de Franti\xc5\xa1ek Moravec a fost relocat \xc3\xaen satul apropiat Addington. \xc3\x8en 1940, Marea Britanie a recunoscut Comitetul Cehoslovac de Eliberare Na\xc8\x9bional\xc4\x83 ca guvernul cehoslovac \xc3\xaen exil, cu Jan \xc5\xa0r\xc3\xa1mek ca prim-ministru \xc8\x99i Bene\xc5\xa1 ca pre\xc8\x99edinte. \xc3\x8en recuperarea pre\xc8\x99edin\xc8\x9biei, Bene\xc5\xa1 a sus\xc8\x9binut c\xc4\x83 demisia lui din 1938 a fost depus\xc4\x83 \xc3\xaen urma presiunilor \xc8\x99i era, prin urmare, nul\xc4\x83._NEWLINE_\xc3\x8en 1941 Bene\xc5\xa1 \xc8\x99i Franti\xc5\xa1ek Moravec au planificat Opera\xc8\x9biunea Anthropoid, cu inten\xc8\x9bia de a-l asasina pe Reinhard Heydrich. Acest plan a fost pus \xc3\xaen aplicare \xc3\xaen 1942 \xc8\x99i a determinat represalii brutale ale germanilor precum executarea a mii de cehi \xc8\x99i distrugerea a dou\xc4\x83 sate: Lidice \xc8\x99i Le\xc5\xbe\xc3\xa1ky._NEWLINE_De\xc8\x99i nu era comunist, Bene\xc5\xa1 s-a aflat, de asemenea, \xc3\xaen rela\xc8\x9bii de prietenie cu Stalin. Crez\xc3\xa2nd c\xc4\x83 Cehoslovacia ar avea mai mult de c\xc3\xa2\xc8\x99tigat dintr-o alian\xc8\x9b\xc4\x83 cu Uniunea Sovietic\xc4\x83 dec\xc3\xa2t cu Polonia, el a refuzat ferm planurile pentru o confedera\xc8\x9bie polono-cehoslovac\xc4\x83 \xc8\x99i \xc3\xaen 1943 a semnat o \xc3\xaen\xc8\x9belegere cu Uniunea Sovietic\xc4\x83.\n_START_SECTION_\nAl doilea mandat de pre\xc8\x99edinte\n_START_PARAGRAPH_\nDup\xc4\x83 insurec\xc8\x9bia din Praga de la sf\xc3\xa2r\xc8\x99itul celui de-al Doilea R\xc4\x83zboi Mondial, Bene\xc5\xa1 s-a \xc3\xaentors acas\xc4\x83 \xc8\x99i \xc8\x99i-a reasumat fosta sa pozi\xc8\x9bie de pre\xc8\x99edinte. El a fost confirmat \xc3\xaen func\xc8\x9bie \xc3\xaen unanimitate \xc3\xaen \xc8\x99edin\xc8\x9ba Adun\xc4\x83rii Na\xc8\x9bionale din 28 octombrie 1945. \xc3\x8en temeiul articolului 58.5 din Constitu\xc8\x9bie, \xe2\x80\x9efostul pre\xc8\x99edinte va r\xc4\x83m\xc3\xa2ne \xc3\xaen func\xc8\x9bie p\xc3\xa2n\xc4\x83 c\xc3\xa2nd noul pre\xc8\x99edinte va fi ales\xe2\x80\x9d. La 19 iunie 1946 Bene\xc5\xa1 a fost ales \xc3\xaen mod oficial pentru un al doilea mandat de pre\xc8\x99edinte._NEWLINE_Decretele lui Bene\xc5\xa1 (numite oficial \xe2\x80\x9eDecretele Pre\xc8\x99edintelui Republicii\xe2\x80\x9d), printre alte lucruri, a expropriat propriet\xc4\x83\xc8\x9bile cet\xc4\x83\xc8\x9benilor de etnie german\xc4\x83 \xc8\x99i maghiar\xc4\x83 \xc8\x99i a pus \xc3\xaen aplicare articolul 12 din Acordul de la Potsdam prin care se crea un cadru juridic na\xc8\x9bional de pierdere a cet\xc4\x83\xc8\x9beniei \xc8\x99i de expropriere a propriet\xc4\x83\xc8\x9bilor a aproximativ trei milioane de germani \xc8\x99i maghiari._NEWLINE_Au fost deporta\xc8\x9bi din Cehoslovacia etnici unguri \xc8\x99i germani. 2,4 milioane de germani, fo\xc8\x99ti cet\xc4\x83\xc8\x9beni cehoslovaci urmau s\xc4\x83 fie deporta\xc8\x9bi \xc3\xaen Germania \xc8\x99i Austria prin decretul publicat pe 5 aprilie 1945. A\xc8\x99a numitul Tribunal al poporului i-a g\xc4\x83sit vinova\xc8\x9bi de colaborare cu nazi\xc8\x99tii pe nem\xc8\x9bii \xc8\x99i maghiarii care au renun\xc8\x9bat la cet\xc4\x83\xc8\x9benia cehoslovac\xc4\x83 \xc8\x99i au tr\xc4\x83dat Cehoslovacia. \xc3\x8en consecin\xc8\x9b\xc4\x83 le-au fost confiscate averile, li s-a anulat cet\xc4\x83\xc8\x9benia (au r\xc4\x83mas cu cet\xc4\x83\xc8\x9benia german\xc4\x83) \xc8\x99i au fost deporta\xc8\x9bi ca cet\xc4\x83\xc8\x9beni str\xc4\x83ini. Aproape 75.000 de etnici unguri au fost transporta\xc8\x9bi cu trenul \xc3\xaen Ungaria la sf\xc3\xa2r\xc8\x99itul anului 1945. \xc3\x8en total 600 de maghiari au fost acuza\xc8\x9bi de crime de r\xc4\x83zboi._NEWLINE_Bene\xc5\xa1 a prezidat un guvern de coali\xc8\x9bie al Frontului Na\xc8\x9bional, condus din 1946 de liderul comunist Klement Gottwald ca prim-ministru. La 21 februarie 1948, doisprezece mini\xc8\x99tri necomuni\xc8\x99ti au demisionat pentru a protesta fa\xc8\x9b\xc4\x83 de refuzul lui Gottwald de a opri politica de \xc3\xaencorporare a comuni\xc8\x99tilor \xc3\xaen for\xc8\x9bele de poli\xc8\x9bie, \xc3\xaen ciuda faptului c\xc4\x83 majoritatea mini\xc8\x99trilor i-au cerut s\xc4\x83 \xc3\xaenceteze. Mini\xc8\x99trii necomuni\xc8\x99ti credeau c\xc4\x83 Bene\xc5\xa1 va fi de partea lor \xc8\x99i le va permite s\xc4\x83 r\xc4\x83m\xc3\xa2n\xc4\x83 \xc3\xaen func\xc8\x9bii \xc3\xaentr-un guvern interimar p\xc3\xa2n\xc4\x83 la noile alegeri._NEWLINE_Bene\xc5\xa1 a refuzat ini\xc8\x9bial s\xc4\x83 accepte demisiile lor \xc8\x99i a insistat c\xc4\x83 guvernul nu poate fi format f\xc4\x83r\xc4\x83 partidele necomuniste. Cu toate acestea, Gottwald a amenin\xc8\x9bat cu o grev\xc4\x83 general\xc4\x83, cu excep\xc8\x9bia cazului \xc3\xaen care Bene\xc5\xa1 va desemna un guvern dominat de comuni\xc8\x99ti. De asemenea, comuni\xc8\x99tii au ocupat birourile mini\xc8\x99trilor necomuni\xc8\x99ti care au demisionat. Pe fondul temerilor c\xc4\x83 r\xc4\x83zboiul civil era iminent \xc8\x99i a zvonurilor c\xc4\x83 Armata Ro\xc8\x99ie \xc3\xael va sus\xc8\x9bine militar pe Gottwald, Bene\xc5\xa1 a cedat pe 25 februarie. El a acceptat demisiile mini\xc8\x99trilor necomuni\xc8\x99ti \xc8\x99i a numit un nou guvern \xc3\xaen conformitate cu specifica\xc8\x9biile lui Gottwald. Era vorba nominal tot de un guvern de coali\xc8\x9bie, dar era dominat de comuni\xc8\x99ti \xc8\x99i de al\xc8\x9bi tovar\xc4\x83\xc8\x99i de drum ai acestora, oferind legalitate loviturii de stat comuniste._NEWLINE_La scurt timp dup\xc4\x83 aceea au avut loc alegeri \xc3\xaen care votan\xc8\x9bilor li s-a prezentat o list\xc4\x83 unic\xc4\x83 a Frontului Na\xc8\x9bional dominat de comuni\xc8\x99ti. Adunarea Na\xc8\x9bional\xc4\x83 nou-aleas\xc4\x83 a aprobat Constitu\xc8\x9bia de la 9 Mai la scurt timp dup\xc4\x83 ce membrii ei au fost \xc3\xaenvesti\xc8\x9bi \xc3\xaen func\xc8\x9bie. De\xc8\x99i nu a fost un document \xc3\xaen \xc3\xaentregime comunist, el era destul de asem\xc4\x83n\xc4\x83tor cu Constitu\xc8\x9bia Sovietic\xc4\x83 pe care Bene\xc5\xa1 a refuzat s\xc4\x83 o semneze. El a demisionat din func\xc8\x9bia de pre\xc8\x99edinte la 7 iunie 1948; Gottwald i-a succedat la conducerea statului.\n_START_SECTION_\nMoartea sa\n_START_PARAGRAPH_\nBene\xc5\xa1 a fost \xc3\xaen stare precar\xc4\x83 de s\xc4\x83n\xc4\x83tate dup\xc4\x83 ce a suferit dou\xc4\x83 accidente vascular-cerebrale \xc3\xaen 1947 \xc8\x99i a v\xc4\x83zut c\xc4\x83 situa\xc8\x9bia pe care a dorit s\xc4\x83 o evite o via\xc8\x9b\xc4\x83 \xc3\xaentreag\xc4\x83 va deveni realitate. El a murit din cauze naturale, la vila lui din Sezimovo Usti (Cehoslovacia) pe 3 septembrie 1948. A fost \xc3\xaenmorm\xc3\xa2ntat \xc3\xaen gr\xc4\x83dina vilei sale, iar pe morm\xc3\xa2nt i s-a amplasat un bust. So\xc8\x9bia lui (care a tr\xc4\x83it p\xc3\xa2n\xc4\x83 la 2 decembrie 1974) este \xc3\xaenmorm\xc3\xa2ntat\xc4\x83 al\xc4\x83turi de el.\n_START_SECTION_\n\xc3\x8en fic\xc8\x9biune\n_START_PARAGRAPH_\n\xc3\x8en 1934 H.G. Wells a scris romanul The Shape of Things to Come, o predic\xc8\x9bie despre cel de-al Doilea R\xc4\x83zboi Mondial. \xc3\x8en opera lui Wells r\xc4\x83zboiul \xc3\xaencepe \xc3\xaen 1940 \xc8\x99i dureaz\xc4\x83 p\xc3\xa2n\xc4\x83 \xc3\xaen 1950, Cehoslovacia reu\xc8\x99e\xc8\x99te s\xc4\x83 nu fie ocupat\xc4\x83 de Germania \xc8\x99i Bene\xc5\xa1 r\xc4\x83m\xc3\xa2ne pre\xc8\x99edintele \xc8\x9b\xc4\x83rii \xc3\xaen aceast\xc4\x83 perioad\xc4\x83. Wells \xc3\xaei atribuie lui Bene\xc5\xa1 rolul de a ini\xc8\x9bia un acord de \xc3\xaencetare a focului pentru a pune cap\xc4\x83t luptelor, iar cartea (care se presupune c\xc4\x83 a fost scris\xc4\x83 \xc3\xaen secolul al XXII-lea) remarc\xc4\x83 faptul c\xc4\x83 \xe2\x80\x9esuspendarea ostilit\xc4\x83\xc8\x9bilor de c\xc4\x83tre Bene\xc5\xa1 r\xc4\x83m\xc3\xa2ne \xc3\xaen vigoare pentru ast\xc4\x83zi\xe2\x80\x9d._NEWLINE_\xc3\x8en Prague Counterpoint, cel de-al doilea volum al Zion Covenant Series de Bodie \xc8\x99i Brock Thoene, Hitler trimite un asasin pentru a-l ucide pe Bene\xc5\xa1 \xe2\x80\x94 care e\xc8\x99ueaz\xc4\x83 din cauz\xc4\x83 c\xc4\x83 a fost placat de un jurnalist american (\xc8\x99i este capturat de c\xc4\x83tre g\xc4\x83rzile de corp ale lui  Bene\xc5\xa1). Dar Hitler a folosit mai t\xc3\xa2rziu executarea acestui nazist sudet pentru a-l proclama ca martir \xc8\x99i a-\xc8\x99i continua planul de anexare a Sude\xc8\x9bilor.'